**„NÁVRH“**

VŠEOBECNE ZÁVÄZNÉ NARIADENIE

**obce Poloma**

č. 4/2021

**o poskytovaní sociálnej služby, spôsob určenia úhrady a výšky úhrad za sociálnu službu v Dennom stacionári v obci Poloma**

Obec Poloma v zmysle § 6 ods. 1 zákona č. 369/1990 Zb. o obecnom zriadení v znení neskorších predpisov, na základe § 72 ods. 2 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, vydáva toto všeobecne záväzné nariadenie (ďalej len VZN)

Článok I. Základné ustanovenia

1. Toto VZN upravuje v súlade so zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov poskytovanie sociálnej služby, spôsob určenia úhrady a výšku úhrad za sociálnu službu v Dennom stacionári v obci Poloma.

Článok II.

**Konanie vo veci odkázanosti na sociálnu službu**

1. Konanie o odkázanosti na sociálnu službu v dennom stacionári sa začína na základe písomnej žiadosti fyzickej osoby o posúdenie odkázanosti na sociálnu službu.
2. Žiadosť o posúdenie odkázanosti na sociálnu službu sa podáva na Obecnom úrade v Polome.
3. Ak fyzická osoba vzhľadom na svoj zdravotný stav nemôže sama podať žiadosť o posúdenie odkázanosti na sociálnu službu, môže v jej mene a s jej súhlasom a na základe potvrdenia ošetrujúceho lekára o zdravotnom stave tejto fyzickej osoby podať žiadosť aj iná fyzická osoba (rodinný príslušník).
4. Žiadosť o posúdenie odkázanosti na sociálnu službu obsahuje:
	1. meno a priezvisko žiadateľa (fyzickej osoby, ktorej sa má poskytovať sociálna služba),
	2. dátum narodenia,
	3. adresu pobytu,
	4. rodinný stav,
	5. štátne občianstvo,
	6. druh sociálnej služby, na ktorú má byť fyzická osoba posúdená,
	7. formu poskytnutých sociálnych služieb v zariadení,
	8. potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá žiada o posúdenie odkázanosti na sociálnu službu.
5. Podkladom na vydanie rozhodnutia o odkázanosti na sociálnu službu je posudok o odkázanosti na sociálnu službu. Na vypracovanie posudku o odkázanosti na sociálnu službu sa primerane použijú ustanovenia § 49 až 51 zákona č. 448/2008 Z. z. o sociálnych službách.
6. Obecný úrad v Polome vydá rozhodnutie na základe lekárskeho posudku a sociálneho posudku o odkázanosti na sociálnu službu, ktoré obsahuje:
	1. stupeň odkázanosti fyzickej osoby na pomoc inej fyzickej osoby,
	2. znevýhodnenie fyzickej osoby s ťažkým zdravotným postihnutím ale s nepriaznivým zdravotným stavom v oblasti sebaobslužných úkonov, úkonov starostlivosti o svoju domácnosť a pri základných aktivitách,
	3. návrh druhu sociálnej služby,
	4. určenie termínu opätovného posúdenia zdravotného stavu.

Článok III.

**Poskytovanie sociálnych služieb v dennom stacionári**

1. V dennom stacionári sa poskytuje sociálna služba dospelej fyzickej osobe, ktorá je odkázaná na sociálnu službu v tomto zariadení len na určitý čas počas dňa.
2. Podmienkou poskytovania sociálnej služby v dennom stacionári je rozhodnutie o odkázanosti na poskytovanie sociálnej služby.
3. Sociálnu službu v dennom stacionári nemožno poskytovať osobe trpiacou psychickou poruchou, vplyvom ktorej by mohla ohrozovať seba alebo okolie, osobe trpiacou infekčnou a prenosnou chorobou a osobe, ktorá by pre iné závažné poruchy svojej osobnosti narúša spolunažívanie v zariadení (alkoholizmus, toxikománia, asociálne správanie).
4. V dennom stacionári sa poskytujú:
	1. odborné činnosti: pomoc pri odkázanosti na pomoc inej fyzickej osoby

sociálne poradenstvo sociálna rehabilitácia pracovná terapia

sprostredkovanie ďalšej odbornej sociálnej pomoci

* 1. obslužné činnosti: stravovanie
	2. ďalšie činnosti: záujmová činnosť
1. V dennom stacionári sa poskytuje základné sociálne poradenstvo aj rodine alebo inej fyzickej osobe, ktorá zabezpečuje pomoc fyzickej osobe v domácom prostredí na účel spolupráce pri sociálnej rehabilitácii.
2. V dennom stacionári sa poskytuje sociálna služba na dobu určitú alebo neurčitú počas pracovných dní od 8:00 hod. do 16:00 hod. alebo podľa dohody.

Článok IV.

**Zmluva o poskytovaní sociálnej služby**

1. Obec Poloma ako poskytovateľ sociálnej služby v zariadení pre fyzické osoby odkázané na pomoc inej fyzickej osoby poskytne sociálnu službu prostredníctvom zariadenia denný stacionár na základe zmluvy o poskytovaní sociálnej služby s prijímateľom sociálnej služby.
2. Zmluva o poskytovaní sociálnej služby musí byť uzatvorená písomne a spôsobom, ktorý je prijateľný.
3. Žiadateľ o poskytovanie sociálnej služby v zariadení denný stacionár podá písomnú žiadosť o uzatvorenie zmluvy o poskytovaní sociálnej služby Obecnému úradu v Polome.

Žiadosť obsahuje:

* 1. meno a priezvisko žiadateľa- fyzickej osoby, ktorej sa má poskytovať sociálna služba,
	2. dátum narodenia a adresa pobytu,
	3. druh a formu sociálnej služby, ktorá sa má poskytovať,
	4. potvrdenie o príjme za predchádzajúci kalendárny rok,
	5. doklad o majetkových pomeroch,
	6. deň začatia poskytovania sociálnej služby a čas poskytovania sociálnej služby,
	7. právoplatné rozhodnutie o odkázanosti na sociálnu službu.

Zmluva o poskytovaní sociálnej služby obsahuje:

1. označenie zmluvných strán,
2. druh poskytovanej sociálnej služby,
3. vecný rozsah sociálnej služby a formu poskytovania sociálnej služby,
4. deň začatia poskytovania sociálnej služby,
5. čas poskytovania sociálnej služby,
6. miesto poskytovania sociálnej služby,
7. sumu úhrady za sociálnu službu, spôsob jej určenie a spôsob jej platenia,
8. podmienky zvyšovania sumy úhrady za sociálnu službu,
9. dôvody odstúpenia od zmluvy,
10. sumu nezaplatenej úhrady za sociálnu službu podľa § 73 ods. č. 448/2008 Z. z. o sociálnych službách.
11. Ak žiadateľ odmietne uzatvoriť zmluvu o poskytovaní sociálnej služby, povinnosť poskytovateľa sa považuje za splnenú.
12. Ak ide o poskytnutie sociálnej služby žiadateľovi, ktorý má trvalý pobyt na území inej obce, môže sa uzatvoriť zmluva medzi obcou Poloma a príslušnou obcou, v ktorej má žiadateľ trvalý pobyt, o úhrade ekonomicky oprávnených nákladov spojených s poskytovaním sociálnej služby podľa § 71 ods. 6 zákona č. 448/2008 Z. z. o sociálnych službách. Pri poskytovaní sociálnej služby v Dennom stacionári v Polome budú uprednostnení obyvatelia obce Poloma.
13. Prijímateľ sociálnej služby môže jednostranne vypovedať zmluvu o poskytovaní sociálnej služby kedykoľvek aj bez uvedenia dôvodu, pričom výpovedná lehota nesmie byť dlhšia ako 30 dní.
14. Obec Poloma, ako poskytovateľ sociálnej služby, môže jednostranne vypovedať zmluvu o poskytovaní sociálnej služby v dennom stacionári, ak prijímateľ sociálnej služby hrubo porušuje povinnosti vyplývajúce zo zmluvy o poskytovaní sociálnej služby najmä tým, že hrubo porušuje dobré mravy, ktoré narúšajú občianske spolužitie alebo nezaplatí dohodnutú úhradu za sociálnu službu za čas dlhší ako tri mesiace.

Článok V.

**Spôsob určenia úhrady a výška úhrady za poskytnutú sociálnu službu v dennom stacionári**

1. Prijímateľ sociálnej služby v dennom stacionári je povinný platiť úhradu za sociálnu službu v sume určenej poskytovateľom sociálnej služby v súlade s prílohou č. 1 tohto VZN.
2. Suma úhrady za sociálnu službu musí obsahovať sumu úhrady za odborné činnosti, obslužné činnosti a ďalšie činnosti a nesmie byť vyššia ako sú ekonomicky oprávnené náklady.
3. Pri výpočte úhrady za sociálnu službu poskytovanú v dennom stacionári sa vychádza z výšky ekonomicky oprávnených nákladov za predchádzajúci rok. Rozsah ekonomicky oprávnených nákladov je taxatívne vymedzený v § 72 ods. 5 zákona č. 448/2008 Z. z. o sociálnych službách. Výpočet ekonomicky oprávnených nákladov za poskytovanú sociálnu službu v dennom stacionári je uvedený v prílohe č. 2 tohto VZN.
4. Prijímateľ sociálnej služby je povinný oznámiť dennému stacionáru výšku svojich príjmov a čestným vyhlásením preukázať výšku majetku, ohlásiť v lehote ôsmich dní všetky zmeny v príjmových a majetkových pomeroch, ktoré sú rozhodujúce na určenie sumy úhrady za sociálnu službu.
5. Ak prijímateľ sociálnej služby nemá príjem alebo jeho príjem nepostačuje na platenie úhrady za sociálnu službu, môže úhradu za sociálnu službu alebo jej časť platiť aj iná osoba, ktorá môže uzatvoriť s poskytovateľom sociálnej služby zmluvu o platení úhrad za sociálnu službu.
6. Ak nevznikne prijímateľovi sociálnej služby povinnosť platiť úhradu za sociálnu službu alebo jej časť a táto povinnosť nevznikne ani rodičom alebo deťom a prijímateľ sociálnej služby zomrie, nezaplatená úhrada za sociálnu službu alebo jej časť je pohľadávka poskytovateľa sociálnej služby, ktorá sa uplatňuje v konaní o dedičstve.
7. Úhradu za sociálnu službu v dennom stacionári platí prijímateľ alebo iná povinná osoba za kalendárny mesiac, v ktorom sa sociálna služba poskytuje, najneskôr do 15. daného mesiaca.

Článok VI. Záverečné ustanovenia

1. Návrh tohto VZN bol na pripomienkovanie občanov zverejnený na internetovej stránke obce Poloma v lehote podľa § 6 ods. 3 zákona o obecnom zriadení v znení neskorších predpisov.
2. Obecné zastupiteľstvo obce Poloma schválilo VZN o poskytovaní sociálnej služby, spôsob určenia úhrady a výšky úhrad za sociálnu službu v Dennom stacionári v obci Poloma

na svojom zasadnutí dňa ......04.2021 uznesením č. ................../2021.

1. Toto VZN nadobúda účinnosť dňa ........................ 2021.

 Ing. Pavol Hanušovský, v. r.

starosta obce

***Príloha č. 1***

**Výška úhrady**

**za poskytovanú sociálnu službu v Dennom stacionári v obci Poloma**

* 1. Suma úhrady opatrovaného za odborné činnosti zdarma
	2. Suma úhrady opatrovaného za stravovanie je stanovená takto: Desiata 0,50 Eur/deň

Obed 2,30 Eur/deň

Olovrant 0,50 Eur/deň

***Príloha č. 2***

**Výpočet ekonomicky oprávnených nákladov**

**za poskytovanú sociálnu službu v Dennom stacionári v obci Poloma**

Ekonomicky oprávnené náklady v roku 2022 za poskytovanú službu – pomoc pri odkázanosti na pomoc inej fyzickej osoby v Dennom stacionári v obci Poloma v zmysle zákona č. 448/2008 Z. z. o sociálnych službách:

Mzdové náklady vo výške 52 800,00 Eur:

zodpovedná osoba – vedúca denného stacionára 1 /na plný úväzok

opatrovateľky 3 /na plný úväzok

upratovačka 1 /na 0,44 úväzok

Režijné náklady vo výške 14 300,00 Eur:

náklady na energie, stravovanie, materiál a pomôcky na terapie

Počet pracovných dní 250

Počet opatrovaných osôb v DS 20

Výpočet skutočných ekonomicky oprávnených nákladov na 1 hodinu poskytovania pomoci fyzickej osoby odkázanej na pomoc inej fyzickej osoby:

67 100,00 Eur : 250 prac. dní = 268,40 Eur (celková cena na 1 deň)

268,40 Eur : 8 hodín = 33,55 Eur (celková cena na 1 hodinu)

33,55 Eur : 20 osôb = 1,68 Eur (jednotková cena na 1 osobu a 1 hodinu)